 NA RICHARD MUNGUTI JAJI Mkuu Martha Koome na majaji wa Mahakama ya Upeo wameikubalia Serikali kuwabebesha Wakenya mzigo mzito wa ushuru na makato yaliyomo kwenye Sheria ya Fedha ya 2023. Sheria hiyo ilianza kutekelezwa baada ya Mswada tata wa Fedha 2023 kupitishwa na Bunge na kutiwa saini na Rais William Ruto. Sheria hii iliyopitishwa na Bunge la Kitaifa mnamo Juni 21, 2023 iliruhusu Serikali ya Kenya Kwanza kuwatoza wafanyakazi wote ushuru wa nyumba wa asilimia 1.5. Mbali na sheria hiyo ya nyumba, serikali pia ilipewa uwezo wa kuwatoza Wakenya kodi nyinginezo zilizopitishwa kwa mujibu wa sheria 22 ambazo hazikujadiliwa na kuchangiwa na wananchi kama inavyotakiwa kisheria. Jaji Koome pamoja na Naibu Jaji Mkuu Philomena Mwilu, majaji Mohammed Ibrahim, Smokin Wanjala, Njoki Ndung’u, Isaack Lenaola na William Ouko wamekataa kuzima serikali kuwatoza Wakenya ushuru tata. Pia wamekataa kusitisha kusikilizwa kwa rufaa zilizowasilishwa na serikali zilizodaiwa kuhujumu kesi aliyoshtaki Seneta wa Busia Okiya Omtatah katika Mahakama Kuu. Mahakama hii ya upeo imesema rufaa zilizowasilishwa na serikali zitaamuliwa katika muda wa siku 60 kuanzia Julai 28, 2023. Pia majaji wamesema kesi ya Omtatah itasikilizwa Septemba 2023 na “kwamba hawatavuruga kuendelea kwa kesi hizo katika Mahakama ya Rufaa na Mahakama Kuu kwa kutoa agizo la kusitisha utekelezaji wa sheria ya kodi.” Jaji Koome ametupilia rufaa ya Seneta wa Busia Okiya Omtatah akisema “haina mashiko kisheria.” Jaji Koome na wenzake wamesema kuzima serikali kuwatoza wananchi ushuru ni kuinyima fedha za kugharimia maendeleo na mahitaji mengine kama vile ulipaji mishahara ya watumishi wa umma. Ikiomba mahakama ya rufaa kufutilia mbali agizo la Jaji Mugure Thande lililozima serikali kuwatoza wananchi ushuru kinyume cha sheria, serikali ilisema ingekosa Sh211 bilioni kutekeleza bajeti ya 2023/2024. Majaji hao saba wa mahakama hii ya upeo wamekubaliana na Majaji Mohammed Warsame, Kathurima M’Inoti na Hellen Omondi kwamba Mahakama Kuu ilikosea kuzima serikali kukusanya ushuru. Kwa kufanya hivyo, wameruhusu serikali kutekeleza Sheria ya Fedha ya 2023 kwa kuwatoza wananchi kodi ambayo Bw Omtatah na walalamishi wengine 13 wanasema inakinzana na Katiba. Mnamo Juni 30, 2023, Jaji Mugure Thande wa Mahakama Kuu alisitisha utekelezaji wa Sheria ya Fedha ya 2023 na kuzima serikali kuwatoza wananchi kodi akisema mswada wa sheria hiyo uliopitishwa na Bunge la Kitaifa na kutiwa saini na Rais Ruto kuwa sheria, bila shaka ulileta ‘mahitaji’ yanayokinzana na Katiba. Waziri wa Fedha Prof Njuguna Ndung’u na mwanasheria mkuu Justin Muturi walikata rufaa kupinga uamuzi huo wa Jaji Thande akisema. Katika uamuzi wao Jaji Koome na wenzake wa Mahakama ya Juu  wamesema hakuna sheria iliyotafasiriwa vibaya na Mahakama ya Rufaa wanayoweza kuirekebisha. “Kwa maoni yetu masuala tata aliyozua Seneta Okiya Omtatah yataamuliwa na Mahakama ya Rufaa na Mahakama Kuu,” sehemu ya uamuzi wa Jaji Koome na wenzake sita imesema. Na wakati huo huo Jaji Koome amemuonya Omtatah kwamba atashtakiwa endapo ataendelea kujadili kesi hii ya ushuru katika midahalo ya hadhara. “Hatutasita kumchukulia hatua na kumwadhibu mtu yeyote atakayeshusha hadhi ya hii mahakama na mahakama nyinginezo kwa kujadili au kutoa maoni kuhusu kesi hii katika midahalo ya umma,” Jaji Koome ameonya. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  